钦定古今图书集成/理学汇编/字学典/第052卷 > 张怀瓘书断 > 《跋李康年篆心经后》宋·苏轼
## 钦定古今图书集成/理学汇编/字学典/第052卷 > 张怀瓘书断 > 《跋李康年篆心经后》宋·苏轼

江夏李君康年，好古博学，而小篆尤精。以私忌日篆
《般若心经》，为其亲追福，而求余为跋尾。余闻此经，虽
不离言语文字，而欲以文字见，欲以言语求则不可
得。篆画之工，盖亦无施于此，况所谓跋尾者乎？然人
之欲荐其亲，必归于佛，而作佛事，当各以其所能，虽
画地聚沙，莫不具足，而况篆字之工若此者耶？独恐
观者以字法之工便作胜解。故书其末。